รัฐบาล วางแผนพัฒนาทรัพยากรบุคคลภาครัฐ เน้นการเสริมสร้างความรู้ด้านดิจิทัล เพื่อพัฒนาประสิทธิภาพการให้บริการประชาชน
นายวิษณุ เครืองาม รองนายกรัฐมนตรี กล่าวปาฐกถาพิเศษ ในงานการประชุมระหว่างส่วนราชการกับสำนักงาน ก.พ. ประจำปี พ.ศ. 2561 การพัฒนาระบบบริหารทรัพยากรบุคคลเพื่อการปฏิรูปประเทศ HR Transformation เรื่อง ความท้าทายของทรัพยากรบุคคลภาครัฐกับการปฏิรูปประเทศว่า การบริหารงานบุคคลภาครัฐเป็นหนึ่งในกุญแจแห่งความสำเร็จที่จะการทำงานตามแผนการปฏิรูปประเทศ และยุทธศาสตร์ชาติ 20 ปีประสบผลสำเร็จ โดยรัฐบาลมีความคาดหวังว่าระบบราชการจะต้องมีความทันสมัย เชื่อมโยงกัน และเปิดให้ประชาชนเข้าถึงข้อมูลข่าวสาร ตรวจสอบได้ ซึ่งต้องอาศัยดิจิทัลเป็นตัวเชื่อมโยง ดังนั้นแนวทางการพัฒนาบุคลากรภาครัฐที่สำคัญคือข้าราชการต้องมีความรู้ ความเข้าใจ และความสามารถด้านดิจิทัล และนำมาใช้ให้เกิดประโยชน์กับงานของตนเอง 





รองนายกรัฐมนตรี ยังกล่าวถึง การที่ไทยจะเป็นเจ้าภาพจัดการประชุมอาเซียนในปี 2562 ด้วยว่า มีผลให้ไทยเป็นประธาน ก.พ. และจะมีการจัดการประชุมในประเด็นที่เกี่ยวกับการบริหารบุคคลและพัฒนาทรัพยากรบุคคลในภาครัฐ โดยไทยจะนำเสนอแนวทางการพัฒนาทรัพยากรบุคคลของประเทศ พร้อมทั้งแลกเปลี่ยนความรู้เรื่องดังกล่าวระหว่างประเทศสมาชิกทั้ง 10 ประเทศด้วย



 ทั้งนี้ สำนักงานคณะกรรมการข้าราชการพลเรือน หรือ สำนักงาน ก.พ. มีเป้าหมายภายในปี 2565 ข้าราชการและบุคลากรภาครัฐ จะต้องสามารถปรับตัว มีทักษะ และศักยภาพที่เหมาะสมต่อการปรับเปลี่ยนภาครัฐเป็นรัฐบาลดิจิทัล โดยใช้เทคโนโลยีดิจิทัลในการยกระดับคุณภาพการบริหารจัดการ และการบริการเพื่ออำนวยความสะดวกให้ประชาชนและผู้รับบริการเพื่อความเท่าเทียมและลดความเหลื่อมล้ำ